Document ID: 32002R0786

Komisjoni määrus (EÜ) nr 786/2002,
13. mai 2002,
millega muudetakse nõukogu määrust (EÜ) nr 747/2001 teatavate Jordaaniast pärinevate põllumajandustoodete ühenduse tariifi- ja individuaalkvootide osas
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 9. aprilli 2001. aasta määrust (EÜ) nr 747/2001, millega sätestatakse teatavate Vahemere maadega sõlmitud lepingute alusel sooduskohtlemiseks kõlblike toodete ühenduse tariifi- ja individuaalkvootide haldamine ning tunnistatakse kehtetuks määrused (EÜ) nr 1981/94 ja (EÜ) nr 943/95, [1] eriti selle artiklit 5,
ning arvestades järgmist:
(1) Ühelt poolt Euroopa ühenduste ja nende liikmesriikide ning teiselt poolt Jordaania Hašimiidi Kuningriigi vahel sõlmitud Euroopa - Vahemere piirkonna assotsiatsioonilepinguga, [2] edaspidi "leping", on ette nähtud, et teatavatele Jordaaniast pärinevatele põllumajandustoodetele tehakse nende ühendusse importimisel tariifseid soodustusi ühenduse tariifikvootide piires.
(2) Teatud kurkide ja melonite puhul, mille suhtes tariifseid soodustusi kohaldatakse nõukogu otsusega 87/512/EMÜ [3] heakskiidetud Euroopa Majandusühenduse ja Jordaania Hašimiidi Kuningriigi vahelise koostöölepingu lisaprotokolli kohaselt individuaalkvootide piires, on lepinguga tagatud kogusepiiranguta tollimaksuvabastus ühendusse importimisel.
(3) Lepingus sätestatud tariifsete soodustuste rakendamiseks on vaja asendada põllumajandustoodete nimistu, mille suhtes kohaldatakse tariifikvoote, ning kustutada teatud kurkide ja melonite individuaalkvoodid.
(4) Vastavalt lepingule tuleks alates selle lepingu jõustumisest teatavate toodete tariifikvootide mahtu suurendada nelja ühesuuruse iga-aastase osa kaupa, millest igaüks moodustab 3 % lepingus sätestatud põhimahust.
(5) Seetõttu tuleks määrust (EÜ) nr 747/2001 vastavalt muuta.
(6) Käesolevas määruses ettenähtud meetmed on kooskõlas tolliseadustiku komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määruse (EÜ) nr 747/2001 V lisa asendatakse käesoleva määruse lisaga.
Artikkel 2
Käesolev määrus jõustub Euroopa Ühenduste Teatajas avaldamise päeval.
Seda kohaldatakse alates 1. maist 2002.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 13. mai 2002

Labels: 3
18
6